Eridanus (geologia)
Vide etiam paginam discretivam: Eridanus. Eridanus, vel flumen Balticum (Anglice Baltic River), fuit maximum flumen praehistoricum loco maris Baltici. Rheno hodierno maior erat et Danubio hodierno vix minor. Eocaeno ortus, Miocaeno longitudine et plenitudine maxime floruit. Postea Eridani pelvis siccationis glaciario operta est. In montibus Scandinaviae Lapponiae natus (confer Tornae vallem), per terras sinus Bothnici et maris Baltici fluebat, atque in Nederlandia et in locis ad septentriones a Nederlandia in mari Germanico sitis, deltam maximam habebat, quae haud minor quam delta fluminis Amazonum erat. Harenae deltae Eridani pristinae facilius distinguuntur; in Nederlandia haec harenae albae (Nederlandice Witte Zanden) appellantur. In his particulae saxorum montium Scandinaviae septentrionalium inveniri possunt, quas glacies vere per flumen natans huc attulit. Sucinum Balticum est resina taigae pristinae, quae in pelvi siccationis Eridani crescebat, sub glaciariis aetatis glacialis transformata.